રેટિંગ એજન્સી ક્રિસિલના એક રિપોર્ટ મુજબ ડોલર સામે રૂપિયામાં ધોવાણને કારણે હાલ અમલી છે તેવી 50 ટકા સોલાર પાવર ક્ષમતા સામે જોખમ ઊભું થયું છે. તેનું મૂલ્ય 28,000 કરોડ રૂપિયા જેવું થાય છે. આ પ્રોજેક્ટ માટે સોલાર મોડ્યૂલ્સ આયાત કરાયા છે અને રૂપિયો નબળો પડવાથી તેનો ખર્ચ વધી ગયો છે. ક્રિસિલના જણાવ્યા અનુસાર જે પ્રોજેક્ટ સામે જોખમ છે તેમાં 5500 મેગાવોટના પ્રોજેક્ટ છેલ્લાં નવ મહિનામાં આકાર પામ્યા છે અને યુનિટદીઠ 2.75 રૂપિયા કે તેનાથી નીચા ટેરિફથી વીજળી આપવા માટે તેમણે કરાર કર્યા છે. આ પ્રોજેક્ટ તેના અમલીકરણના આરંભિક તબક્કામાં છે અને તેમાંથી ઘણા પ્રોજેક્ટ માટે હજી સોલાર મોડ્યૂલ્સની ખરીદી થઈ નથી. સોલાર પાવર પ્રોજેક્ટ માટે કંપની બિડ જીતે પછી 9-12 મહિનામાં ઓર્ડર આપે છે.